
				1481/2021 EBAZPENA, azaroaren 25ekoa, Osakidetza-Euskal osasun zerbitzuko zuzendari nagusiarena, zeinaren bidez onartzen diren estatutupeko lotura finkoa lortzeko hautaketa-probak arautuko dituzten oinarri espezifikoak Diplomadun Sanitarioak lanbide-taldeko Logopedian Diplomaduna kategorian, Osakidetza-Euskal osasun zerbitzuko zerbitzu sanitarioetako erakundeetako destinoetan.

				Osakidetzako zuzendari nagusiaren azaroaren 25eko 1473/2021 Ebazpenaren bidez, onartu egin dira Osakidetzan estatutupeko lotura finkoa lortzeko 2018 eta 2019an iragarritako hautaketa-prozesuak arautuko dituzten oinarri orokorrak.

				Hautaketa-prozesu bakoitza gauzatzeko, beharrezkoa da kategoria bakoitzeko destinoen deialdia arautuko duten oinarri espezifikoak argitaratzea.

				Horregatik, kontuan izanda Euskadiko Antolamendu Sanitarioaren ekainaren 26ko 8/1997 Legea, Osasun-zerbitzuetako estatutupeko langileen esparru-estatutuaren abenduaren 16ko 55/2003 Legea, Enplegatu Publikoaren Oinarrizko Estatutuaren testu bategina onartzen duen urriaren 30eko 5/2015 Legegintzako Errege Dekretua, Osakidetza Ente Publikoaren lanpostu funtzionalak arautzen dituen uztailaren 19ko186/2005 Dekretua, Osakidetza Ente Publikoaren Estatutu Sozialak ezartzen dituen azaroaren 11ko 255/1997 Dekretua, eta indarrean dauden eta aplikagarriak diren gainerako xedapenak, honako hau

				EBAZTEN DUT:

				Lehenengoa.– Oinarri hauen xede diren hautaketa-probetarako deia egitea.

				Bigarrena.– Osakidetzan estatutupeko lotura finkoa lortzeko hautaketa-probak arautuko dituzten oinarri espezifikoak onartzea (I. eranskina) Diplomadun Sanitarioak lanbide-taldeko Logopedian Diplomaduna kategorian, Osakidetzako zerbitzu sanitarioetako erakundeetako destinoetan.

				Hirugarrena.– Ebazpen honen II. eranskinaren bidez eskainitako destinoen zerrenda onartzea.

				Laugarrena.– Ebazpen honen III. eranskinean agertzen den merezimenduen baremoa onartzea.

				Bosgarrena.– Ebazpen honen IV. eranskinean dagoen gai-zerrenda onartzea.

				Seigarrena.– Deialdi honetan parte hartzeko eskaera aurkezteko epea 2022ko urtarrilaren 25etik 2022ko otsailaren 24ko 14:00ak arte ezartzea, oinarri orokorrak onartzen dituen Osakidetzako zuzendari nagusiaren azaroaren 25eko 1473/2021 Ebazpenaren 9.3 oinarrian ezarritakoaren arabera.

				Zazpigarrena.– Ebazpen honen aurka gora jotzeko errekurtsoa jarri ahal izango zaio Osakidetzako Administrazio Kontseiluari; horretarako, hilabeteko epea egongo da, Ebazpena EHAAn argitaratzen den egunaren hurrengo egunetik hasita, Administrazio Publikoen Administrazio Prozedura Erkidearen urriaren 1eko 39/2015 Legean, Euskadiko Antolamendu Sanitarioari buruzko ekainaren 26ko 8/1997 Legean eta Osakidetzaren estatutu sozialak ezartzeko azaroaren 11ko 255/1997 Dekretuan ezarritakoaren arabera.

				Vitoria-Gasteiz, 2021eko azaroaren 25a.

				Osakidetza-Euskal osasun zerbitzuko zuzendari nagusia,

				MARÍA ROSA PÉREZ ESQUERDO.

				

				I. ERANSKINA

				ESTATUTUPEKO LOTURA FINKOA LORTZEKO HAUTAKETA-PROBAK ARAUTUKO DITUZTEN OINARRI ESPEZIFIKOAK DIPLOMADUN SANITARIOAK LANBIDE-TALDEKO LOGOPEDIAN DIPLOMADUNA KATEGORIAN, OSAKIDETZAKO ZERBITZU SANITARIOETAKO ERAKUNDEETAKO DESTINOETAN

				1.– Deialdiaren xede diren destinoak.

				1.1.– Deialdi honen xede izango dira Diplomadun Sanitarioak lanbide-taldeko Logopedian Diplomaduna kategoriako Osakidetzako zerbitzu sanitarioetako erakundeetako destinoak, II. eranskinean jasota daudenak alegia.

				1.2.– Deialdian sartutako destinoen % 7 desgaitasunen bat duten langileek betetzeko gordeko dira, II. eranskinean jasotako oinarri orokorretako 1.3. oinarrian ezarritako banaketaren arabera.

				2.– Izangaien betekizunak.

				Honen bidez araututako prozesuan parte hartzeko, izangaiek, oinarri orokorretan ezarritako salbuespenak kenduta, aurkezteko epearen azken egunean bete beharreko eskakizunez gain, oinarri orokorretan jasota daudenak ere bete beharko dituzte, eta horiek kasuan kasu esleitzen den destinoa jabetzan hartu arte bete beharko dira:

				a) Oinarri orokorretako 6.2.c) apartatuan xedatutakoarekin bat, Logopediako Diploma edo Logopediako Gradua izatea, Hezkuntza eta Zientzia Ministerioak emana, Osakidetza Ente Publikoaren lanpostu funtzionalak arautzen dituen uztailaren 19ko 186/2005 Dekretuaren I. eranskinean zehaztutakoa betez.

				b) Edonola ere, lortu nahi den lanpostuaren baldintzak betetzea, Osakidetza Ente Publikoaren lanpostu funtzionalak arautzen dituen uztailaren 19ko 186/2005 Dekretuak xedatutakoaren arabera, bai eta indarrean dagoen araudiak eskatzen duen beste edozein eskakizun betetzea ere.

				c) Eskabideak aurkezteko epearen barruan, izena emateko eskubideengatik dagokion tasa ordaindu izana, eskainitako destinoen lanbide-taldearen arabera:

				A2 taldea (B talde zaharra): 20 euro.

				3.– Lehiaketaldiaren garapena.

				3.1.– Oposizioaldia.

				Epaimahai kalifikatzaileari dagokio probaren edukia eta kalifikazioa zehaztea, eta, horretarako, hautaketa-prozesua behar bezala garatzeko beharrezkotzat jotzen dituen neurriak hartuko ditu, eta prozesuaren gardentasuna eta objektibotasuna bermatuko du.

				Epaimahaiak Osakidetzari eskatu ahal izango dio aholkulariek parte har dezatela hautaketa-prozesuaren fase guztietan, bai probak prestatzean, bai lehiaketaldian. Epaimahaikideei eskatzen zaien titulu-eskakizuna bete beharko dute pertsona horiek.

				Epaimahaiak Osakidetzari kanpoko aholkularitza-erakundeetara jotzea eskatu ahal izango dio ere bai, probak prestatzeko eta oposizioaldian probekin zerikusia duten gai guztietarako. Horretarako, Osakidetzak behar diren neurriak jarriko ditu kanpo-erakunde aholkularien parte-hartzea gauzatzeko.

				Probari idatziz erantzun beharko zaio, ematen den gehieneko denboraren barruan, eta galderak IV. eranskinean jasotako gaiei buruzkoak izango dira.

				Halaber, proba prestatzeko bibliografia ere eranskin horretan jasoko da.

				3.2.– Oinarri orokorretako 14. apartatuan zehaztutako puntuazio-hurrenkeraren araberako izangaien behin-behineko zerrenda argitaratu ondoren, I. eranskinean agertzen diren proposatutako izangaiek honako dokumentu hauen fotokopia konpultsatua aurkeztu beharko dute, 14.2. oinarrian zerrendatzen den dokumentazioaz gain:

				– Hezkuntza eta Zientzia Ministerioak emandako Logopediako Diplomaren edo Logopediako Graduaren tituluaren fotokopia konpultsatua edo notarioaren testigantza, Osakidetza Ente Publikoaren lanpostu funtzionalak arautzen dituen uztailaren 19ko 186/2005 Dekretuaren I. eranskinean zehaztutakoa betez.

				3.3.– Lehiaketaldia.

				Egiaztatutako merezimenduak III. eranskineko merezimenduen baremoaren arabera balioztatuko dira, oinarri orokorretan ezarritako irizpideen arabera.

				3.4.– Lanpostuaz jabetzea.

				Oinarri orokorretako 17. apartatuan aipatutako dokumentazioaz gain, deialdi honetako destinoren bat jabetzan hartzen dutenek honako agiri hauek aurkeztu beharko dituzte lanpostuaz jabetzeko ekitaldian:

				– Elkargokide-ziurtagiria.

				

				II. ERANSKINA

				DESTINOEN ZERRENDA KATEGORIA HONETAN: LOGOPEDIAN DIPLOMADUNA

				Osakidetzako zuzendari nagusiaren 1473/2021 Ebazpenaren bidez onartutako oinarri orokorretako 1. oinarrian xedatutakoaren arabera, destino hauek betetzeko deialdia egiten da:

				Txanda askeko deialdia: 4 destino.

				Sarbide orokorra: 4.

				Erreserba-kupoa desgaitasunen bat duten pertsonentzat: 0.

				– Adimen-desgaitasuna duten pertsonentzako kupoa: 0.

				– Bestelako desgaitasunak dituzten pertsonentzako kupoa: 0.

				Adimen-desgaitasuna duten langileentzako destinoak (adimen-desgaitasuna duten pertsonentzako kupoa) ez badira betetzen ez dagoelako hautaketa-prozesua gainditzen duen izangai nahikorik, destino horiek desgaitasunen bat duten langileentzako erreserba-kupoan gehituko dira (bestelako desgaitasunak dituzten pertsonentzako kupoa).

				Desgaitasunen bat duten langileentzako destinoak ez badira betetzen ez dagoelako hautaketa-prozesua gainditzen duen izangai nahikorik, destino horiek dagokion txandako sarbide orokorreko lanpostuetan gehituko dira; hots, barne-sustapenean edo txanda irekian.

				2. oinarrian ezarritakoaren arabera, deialdi honen xede diren zerbitzu sanitarioetako erakundeetako destinoak Osakidetzako zuzendari nagusiaren ebazpen bidez zehazten direnean zehaztuko dira. Ebazpen hori Osakidetzaren webgunean eta Euskal Herriko Agintaritzaren Aldizkarian argitaratuko da, aldizkari horretan Osakidetzako Lekualdatze-lehiaketa ireki eta iraunkorreko indarreko zikloko destinoen behin betiko esleipenaren ebazpena argitaratu ondoren.

				

				III. ERANSKINA

				MEREZIMENDUEN BAREMOA DIPLOMADUN SANITARIOAK LANBIDE-TALDEKO LOGOPEDIAN DIPLOMADUNA KATEGORIAN, OSAKIDETZAKO ZERBITZU SANITARIOETAKO ERAKUNDEETAKO DESTINOETAN

				1) Lan-esperientzia (gehienez, 60 puntu).

				Eskabideak aurkezteko epearen azken egunera arte hautagaiei aitortu zaien zerbitzaldia hartuko da kontuan.

				Zenbaketa osoa lan egindako egun naturaletan oinarrituko da, eta baztertu egingo dira hilabetetik beherako soberakinak. Horretarako, 30 egun naturaleko multzoa hartuko da hilabetetzat.

				1.– Osakidetzako zerbitzu sanitarioetako erakundeetan, Gizarte Segurantzakoetan edo autonomia-erkidegoetako osasun-zerbitzuetan edo edozein administrazio publikotan edo Europar Batasuneko gainerako kideen sare publikoko zerbitzu sanitarioetan Logopediako diplomadun gisa emandako zerbitzuen hilabete bakoitzeko: 0,23 puntu.

				Barne-sustapeneko txandaren bidez sartzen diren langileei ondoren zehazten den moduan zenbatuko zaizkie aldez aurreko zerbitzuak:

				a) E taldean eskainitako zerbitzuak: 0,05 puntu hilabete bakoitzeko.

				b) D taldean eskainitako zerbitzuak: 0,07 puntu hilabete bakoitzeko.

				c) C taldean eskainitako zerbitzuak: 0,09 puntu hilabete bakoitzeko.

				d) B taldean eskainitako zerbitzuak: 0,12 puntu hilabete bakoitzeko.

				e) Lehiatzen den lanpostu berean B taldean emandako zerbitzuak: 0,23 puntu hilabete bakoitzeko.

				Zerbitzu-eginkizunetan edo goragoko kategoriako eginkizunetan emandako zerbitzuak benetan betetako lanpostuan zenbatuko dira.

				Halaber, jatorrizko lanpostuan zenbatuko dira zerbitzu berezietan emandako zerbitzuak.

				2) Prestakuntza, irakaskuntza eta ikerketa (gehienez, 20 puntu):

				Apartatu honetan, honako hauen arabera egiaztatzen den prestakuntza baloratuko da:

				a) Graduaurreko prestakuntza:

				Espediente akademikoaren balorazioa honela egingo da:

				Ez dira ebaluatuko, eta, horregatik, ez dira zatitzailean sartuko, ez ofizialki baliozkotu diren ikasgaiak, ez erlijioko, prestakuntza politikoko, gorputz-hezkuntzako, hizkuntzetako, etxeko lanetako, autopsia mediko-legalaren nozioetako ikasgaien kalifikazioak, ez Logopediako Diploma edo Logopediako Graduko ikasketen berezko edukiarekin funtsezko loturarik ez duten beste ikasgai batzuen kalifikazioak.

				b) Graduondoko prestakuntza:

				– Cum laude doktore-titulua: 10 puntu.

				– Doktore-titulua: 9 puntu.

				– Graduondoko masterra: 6 puntu.

				– Unibertsitateko Aditu edo Espezialista titulua: 5 puntu.

				– Ikertzeko nahikotasuna edo Diploma ikasketa aurreratuetan: 4 puntu.

				– Lizentzia-gradua (bikaina edo ohorezko matrikula): 3 puntu.

				– Doktoretza-ikastaroa, ikastaro bakoitzeko (gehienez, 10 ikastaro): 0,25 puntu.

				– Lotutako bestelako unibertsitate-tituluak: 2,5 puntu.

				Cum laude doktore gisa puntuazioa emanez gero, ez da punturik emango Doktore gisa. Cum laude doktorea edo Ikertzeko nahikotasuna edo Ikasketa aurreratuen diploma lortzeko balio duten programetako doktoretza-ikastaroek ez dute punturik emango.

				d) Etengabeko prestakuntza:

				Eskatutako destinoaren kategoriarekin zerikusia duten ikastaroetara joateagatik:

				– 9 ordura arte: 0,20 puntu.

				– 10 eta 19 ordu bitartean: 0,75 puntu.

				– 20 eta 29 ordu bitartean: 1,25 puntu.

				– 30 eta 49 ordu bitartean: 2 puntu.

				– 50 eta 99 ordu bitartean: 3 puntu.

				– 100 eta 249 ordu bitartean: 4 puntu.

				– 250 eta 599 ordu bitartean: 5 puntu.

				– 600 ordu edo gehiago: 6 puntu.

				Ikastaroen egiaztagirian kreditu kopurua bakarrik jasota dagoenean, puntuazioa emateko baliokidetasun hau egingo da:

				– Kredituen Europako Sistemaren (ECTS) 1 kreditu: 25 ordu.

				– Etengabeko Prestakuntza Batzordeko 1 kreditu: 10 ordu.

				Ikastaroaren ordu kopurua eta kreditu kopurua adierazten ez duten egiaztagirien kasuan, edo kredituak izan bai baina horiek aurreko paragrafoan zehaztutakoak ez direnean edo kredituen beste ordu-baliokidetasun bat ezartzen denean, epaimahaiak, aurkeztutako egiaztagiriak eta ikastaroaren edukia ikusita, dagokion puntuazioa emango du, eta kasu horretan ez du inolaz ere 0,20 puntu baino gutxiago emango.

				Erakunde ofizialek, unibertsitateek, erakunde sanitarioek eta, hala badagokio, elkargo profesionalek eta elkarte zientifikoek egiaztatutako/akreditatutako ikastaroak balioztatuko dira, baita edozein administrazio publikok hitzartutako etengabeko prestakuntzako akordioen arabera egiaztatutako/akreditatutako ikastaroak ere, betiere titulu ofizial bat lortzeko ikasketa-plan baten barrukoak ez badira.

				e) Irakaskuntza-jarduerak:

				– Unibertsitateko fakultateko irakasle titularra edo elkartua (urteko): 0,75 puntu.

				– Dedikazio partzialeko irakaslea Logopediako Unibertsitate Eskolan (8 orduko): 0,050 puntu.

				– Praktika klinikoko irakasle-tutorea, venia docendi delakoarekin (urteko): 0,750 puntu.

				– Irakaskuntza, etengabeko prestakuntzako programa ofizialetan (ordu bakoitzeko): 0,050 puntu.

				f) Jarduera zientifikoa eta ezagutzaren hedapena:

				Eskatutako destinoko lanpostu funtzionalarekin zerikusia duten lan zientifikoak argitaratzearren, txostenak aurkeztearren, komunikazioak aurkeztearren, hitzaldiak ematearren edo mahai-inguruetan parte hartzearren:

				– Eskualdeko txosten bakoitzeko: 0,50 puntu.

				– Estatuko txosten bakoitzeko: 2 puntu.

				– Nazioarteko txosten bakoitzeko: 3 puntu.

				– Eskualdeko ahozko komunikazio/poster bakoitzeko: 0,30 puntu.

				– Estatuko ahozko komunikazio/poster bakoitzeko: 1,20 puntu.

				– Nazioarteko ahozko komunikazio/poster bakoitzeko: 2 puntu.

				– Eskualdeko mahai-inguru bakoitzeko: 0,40 puntu.

				– Estatuko mahai-inguru bakoitzeko: 1,50 puntu.

				– Nazioarteko mahai-inguru bakoitzeko: 2,50 puntu.

				– Argitalpen bakoitzeko (lehenengo egilea): 2 puntu.

				– Argitalpen bakoitzeko (beste egile batzuk): 1 puntu.

				– Liburu bakoitzeko (lehenengo egilea): 4 puntu.

				– Liburu bakoitzeko (beste egile batzuk): 2 puntu.

				– Kapitulu bakoitzeko (lehenengo egilea): 2 puntu.

				– Kapitulu bakoitzeko (beste egile batzuk): 1 puntu.

				– Tesina bakoitzeko: 3 puntu.

				Ez da baloratuko apartatu honetan zehaztu ez den merezimendurik.

				g) Hizkuntzak (gehienez, 3 puntu):

				– Ingelesa: gehienez, 1,5 puntu.

				– Frantsesa: gehienez, 1,5 puntu.

				– Alemana: gehienez, 1,5 puntu.

				h) Informatikako ezagutzak (gehienez, 2 puntu).

				3) Euskara:

				– 2. HE: 18 puntu.

				– 1. HE: 9 puntu.

				

				IV. ERANSKINA

				LOGOPEDIAN DIPLOMADUNA

				I.– GAI-ZERRENDA OROKORRA

				1.– Esku-hartze logopedikoaren helburuak. Esku-hartze programa.

				2.– Logopedaren zeregina pazienteak nahasmendu jakin batean espezialistak diren beste profesional eta/edo elkarte batzuetara deribatzeko erabakietan. Koordinazioa eta baterako lana tratamenduan.

				3.– Bioetikaren funtsezko oinarriak: dilema etikoak. Sekretu profesionala: kontzeptua eta arauketa juridikoa. Baimen informatua. Osasun-informaziorako eta intimitaterako eskubideak eta pazientearen autonomiaren errespetua.

				4.– Ikerketa-metodologia. Lan zientifiko baten egitura metodologikoa. Datuen iturriak. Oinarrizko ikerketa. Ikerketa aplikatua: azterketa deskribatzaileak eta analitikoak.

				5.– Esku hartzeko ereduak: heziketa, berreziketa, errehabilitazioa eta terapia.

				6.– Ebaluazio-prozesua logopedian: hizkuntzaren, hizketaren, ahotsaren eta entzumenaren patologiak aztertzeko eta ebaluatzeko teknikak.

				7.– Fonazio-sistema. Oinarri anatomikoak eta funtzionalak. Arnas-mekanika eta fonazioa.

				8.– Entzumen-sistema. Oinarri anatomikoak eta funtzionalak.

				9.– Komunikazioa eta hizkuntza. Hizkuntzaren funtzioak. Lengoaia, hizkuntza eta mintzaira. Hizkuntzaren garapenaren eta jabekuntzaren etapak.

				10.– Hizkuntzaren psikologia. Pentsamendua eta hizkuntza.

				11.– Hizkuntzaren neuroanatomia.

				12.– Hizkuntzalaritza orokorra eta aplikatua. Hizkuntzalaritzako metodoak eta analisia.

				13.– Fonetika eta fonologia.

				14.– Hizkuntza kodetzeko eta deskodetzeko prozesuak. Hizkuntzaren osagaiak deskribatzea eta aztertzea.

				15.– Hizkuntzaren, mintzairaren, ahotsaren eta entzumenaren nahasmenduen sailkapen orokorra eta definizioa.

				16.– Hizkuntzaren garapenaren etapak haurtzaroan. Eskola-adineko haurren hizkuntza-alterazio ohikoenak.

				17.– Hizkuntzaren garapenaren nahasmendu primarioen balorazio eta esku-hartze logopedikoa. Dislaliak.

				18.– Hizkuntzaren nahasmendu primarioen balorazio eta esku-hartze logopedikoa. Disfasiak.

				19.– Irakurketaren eta idazketaren alterazioen balorazio eta esku-hartze logopedikoa: dislexiak, digrafiak eta disortografiak.

				20.– Nahasmenduen balorazio eta esku-hartze logopedikoa hizketa-jarioan: disfemia, takifemia eta takilalia.

				21.– Hizkuntzaren eta mintzairaren nahasmendu sekundarioen eta alterazio morfologikoen balorazio eta esku-hartze logopedikoa. Disglosiak.

				22.– Jatorri neurologikoko mintzaira-nahasmenduen balorazio eta esku-hartze logopedikoa.

				23.– Ahots-nahasmenduen balorazio eta esku-hartze logopedikoa.

				24.– Hartutako kalte zerebrala duten pazienteen balorazio eta esku-hartze logopedikoa.

				25.– Logopediako balorazioa eta esku-hartzea jatorri psikiatrikoko eta neurologikoko nahasmenduak dituzten helduengan eta adinekoengan: Parkinson-en gaixotasuna, esklerosi anizkoitza, dementziak.

				26.– Disfagia neurologikoa eta organikoa duten pazienteen balorazio eta esku-hartze logopedikoa.

				27.– Mugimendu-urritasunen eta garuneko paralisiaren balorazio eta esku-hartze logopedikoa.

				28.– Garapen neuronalaren nahasmenduen balorazio eta esku-hartze logopedikoa.

				29.– Paziente laringektomizatuen balorazio eta esku-hartze logopedikoa.

				30.– Entzumen-desgaitasunaren balorazio eta esku-hartze logopedikoa.

				31.– Entzumen-protesiak, kokleako inplanteak eta audifonoak. Esku-hartze logopedikoa.

				32.– Ebaluazio miofuntzionala, miaketa-protokoloa. Terapia miofuntzionalaren bidez esku hartzeko oinarrizko teknikak.

				33.– Garezurraren eta barailaren disfuntzioei lotutako alterazio eta nahasmenduen balorazio eta esku-hartze logopedikoa.

				34.– Hizkuntzaren nahasmenduen prebentzioa eta arreta goiztiarra: mintzaira, ahotsa eta entzumena.

				35.– Baliabide teknologikoak logopedian.

				36.– Talde-teknikak eta trebetasun sozialak.

				37.– Komunikazioa areagotzeko sistemak eta sistema alternatiboak.

				38.– Esku-hartze logopedikoko programen ebaluazioa.

				II.– GAI-ZERRENDA KOMUNA

				1.– Lanbide Sanitarioen Antolamendua: lanbide sanitarioen jarduna.

				2.– Osasun Sistema Nazionalaren kohesioko eta kalitateko xedapen orokorrak. Prestazioak.

				3.– Osasun-zerbitzuetako estatutupeko langileen esparru-estatutuaren arau orokorrak. Eskubideak eta betebeharrak. Ordainsariak. Lanaldia, baimenak, lizentziak. Bateraezintasunak.

